ΔΕΛΤΙΟ ΤΥΠΟΥ

12/7/2025

***«ΑΠΟΚΑΛΥΠΤΙΚΟ»***

***Ποιους στοχεύουν τα νέα επικίνδυνα & αδιανόητα μέτρα καταστολής της κυβέρνησης στα Πανεπιστήμια;***

Το Μέτωπο Αγώνα Σπουδαστών **αποκαλύπτει**  μέσα από αποσπάσματα του σχεδίου νόμου που τέθηκε στην διαβούλευση, **τα ψέματα της κυβέρνησης** για το νέο νόμο έντασης της καταστολής στα πανεπιστήμια.

Πρόκειται για **αδιανόητα και επικίνδυνα μέτρα** αυταρχισμού και καταστολής που στοχεύουν στην φίμωση του φοιτητικού κινήματος, για να προχωρήσει χωρίς εμπόδια η πολιτική της ΕΕ για την εμπορευματοποίηση – ιδιωτικοποίηση της ανώτατης εκπαίδευσης, την ενίσχυση της επιχειρηματικής λειτουργίας των ΑΕΙ και την συμβολή της στην πολεμική οικονομία.

Είναι γελασμένοι αν νομίζουν ότι θα ξεμπερδέψουν με τους αγώνες και τις δίκαιες διεκδικήσεις των φοιτητών!

**Τα ψέματα της κυβέρνησης**

**Ψέμα 1ο:** Κ. Μητσοτάκης: «*Τα πανεπιστήμια είναι κέντρα βίας και ανομίας*»

Η κυβέρνηση παρουσιάζει μια **«εικονική πραγματικότητα»**. Σύμφωνα με έρευνες **μόλις το 0,05% των αξιόποινων πράξεων** που διαπράττονται σε δημόσιους χώρους **καταγράφονται σε πανεπιστήμια**.

**Εργαλειοποιεί** μεμονωμένες, καταδικαστέες ενέργειες που καμία σχέση δεν έχουν τους φοιτητές για αυτό και τις έχουν καταδικάσει. Η κυβέρνηση **τις συντηρεί και τις αξιοποιεί**, **για να αποπροσανατολίσει** από τα πραγματικά προβλήματα των ΑΕΙ και **να δικαιολογήσει νέα, πρωτοφανή μέτρα αυταρχισμού**

Αντίθετα, «βία» και «ανομία» φέρνει με την πολιτική της!

**Πραγματική βία** είναι το να στερεί το δικαίωμά στις σπουδές από χιλιάδες φοιτητές, με το τεράστιο κόστος σπουδών και στέγασης, με σχεδόν 1 στους 2 φοιτητές να αναγκάζεται να εργάζεται παράλληλα με τις σπουδές του.

**Πραγματική ανομία** είναι τα πάρτυ εκατομμυρίων των εργολάβων και τα φαινόμενα διαφθοράς στις διαμάχες διασφάλισης κονδυλίων στο Πανεπιστήμιο-επιχείρηση, οι διοικήσεις σε ρόλο manager και η συνεργασία των Πανεπιστημίων με οπλοβιομηχανίες στα πλαίσια των δολοφονικών σχεδίων του ΝΑΤΟ και του κράτους δολοφόνου του Ισραήλ.

**Ψέμα 2ο**: Κ. Μητσοτάκης: «*Τα μέτρα έχουν στόχο όλοι να νιώθουν ασφαλείς στις σχολές τους*»

Οι φοιτητές νιώθουμε **ανασφάλεια από την πολιτική της κυβέρνησης** που αφήνει τους φοιτητές:

- Να βρισκόμαστε **εκτεθειμένοι σε επικίνδυνες απαρχαιωμένες εγκαταστάσεις**, σε πανεπιστημιουπόλεις και φοιτητικές **εστίες χωρίς μέτρα αντισεισμικής και αντιπυρικής** προστασίας.

- Να μεταφερόμαστε καθημερινά με **Μέσα Μαζικής Μεταφοράς επικίνδυνα σαπάκια** με οδηγούς που εργάζονται σε 16ωρες βάρδιες όπως αποδείχθηκε στο πρόσφατο προδιαγεγραμμένο ατύχημα στη Βούλα.

- Να σπουδάζουμε χωρίς **κανένα μέτρο στήριξης** με όλο και μεγαλύτερα εμπόδια στις σπουδές μας και τώρα να μας φορτώνουν το άγχος της διαγραφής.

Αν ήθελε να νιώθουμε ασφαλείς θα ικανοποιούσε τα αιτήματα και τις διεκδικήσεις των Φοιτητικών Συλλόγων για αύξηση της κρατικής χρηματοδότησης για την ανακαίνιση και επισκευή των υποδομών, για προσλήψεις προσωπικού φύλαξης, για μέτρα στήριξης των φοιτητών από την ακρίβεια.

**Η αλήθεια με αποδείξεις**

Ο **πραγματικός στόχος** της κυβέρνησης είναι η **φίμωση του φοιτητικού κινήματος**, η **ποινικοποίηση** της **έκφρασης** και της **συλλογικής αγωνιστικής διεκδίκησης.**

Για αυτό **τα μέτρα στρέφονται ενάντια σε όλους** τους φοιτητές και φοιτήτριες που διεκδικούμε ένα σύγχρονο, πραγματικά δημόσιο και δωρεάν πανεπιστήμιο.

Η κυβέρνηση δεν στοχεύει ομάδες «γνωστών-αγνώστων» που εμφανίζονται κάθε φορά που είναι στριμωγμένη. Ούτε την πραγματική «ανομία» της διαπλοκής των ΑΕΙ με επιχειρηματικά συμφέροντα και φυσικά ούτε τις νοθείες και τα κυκλώματα αντιγραφής της κυβερνητικής ΔΑΠ.

Παραθέτουμε ορισμένα **χαρακτηριστικά παραδείγματα** από όσα περιλαμβάνονται στο σχέδιο νόμου που έδωσε στην διαβούλευση.

**Αποκαλυπτικό 1 - Ποινικοποιείται ακόμα και η έκφραση!**

Απόσπασμα από το σχέδιο νόμου: *«Όποιος παροτρύνει, υποκινεί, ενθαρρύνει ή διευκολύνει, με οποιονδήποτε τρόπο και ιδίως μέσω διαδικτύου ή δημόσιας δήλωσης, πράξεις διατάραξης της ακαδημαϊκής λειτουργίας ή βίας (…) τιμωρείται με φυλάκιση τουλάχιστον τριών (3) μηνών και χρηματική ποινή (…) ».*

Η **προφορική** **έκφραση διαφορετικής γνώμης** σε ένα αμφιθέατρο που -για παράδειγμα- εναντιώνεται σε κάποιο αντιεκπαιδευτικό μέτρο ή που **προσκαλεί τους φοιτητές να συμμετάσχουν σε μια εκδήλωση διαμαρτυρίας ή μία πορεία** θα θεωρείται **ιδιώνυμο αδίκημα *(!)*** ως υποκίνηση σε «διατάραξη της ακαδημαϊκής λειτουργίας»

Αρκεί μια «δημόσια δήλωση» για να **απειλείσαι ακόμα και με φυλάκιση!**

Αλλά αυτή είναι η «ακαδημαϊκή ελευθερία» στο Πανεπιστήμιο επιχείρηση σε καιρό πολεμικής προετοιμασίας!

**Αποκαλυπτικό 2 - Έννοιες «λάστιχο» που φωτογραφίζουν την αγωνιστική - συνδικαλιστική δράση!**

Απόσπασμα από το σχέδιο νόμου:«Πειθαρχικά παραπτώματα για τους φοιτητές συνιστούν: (…) η παρεμπόδιση της εύρυθμης λειτουργίας του Α.Ε.Ι., συμπεριλαμβανομένης τόσο της εκπαιδευτικής, ερευνητικής ή διοικητικής λειτουργίας του όσο και της λειτουργίας των μονομελών και συλλογικών οργάνων και των υπηρεσιών του (…)

Θα διώκεται ως «παρεμπόδιση της ακαδημαϊκής» και «διοικητικής λειτουργίας»:

- η διαμαρτυρία σε μία Σύγκλητο που θέλει να επιβάλει δίδακτρα στα μεταπτυχιακό πρόγραμμα ενός τμήματος;

- η κινητοποίηση για να μην πεταχτεί εκτός φοιτητικής εστίας ένας φοιτητής που δεν έχει να πληρώσει το χρηματικό χαράτσι;

Δεν είναι τυχαίο ότι οι πειθαρχικές διώξεις μέχρι σήμερα έχουν αξιοποιηθεί μόνο ενάντια σε φοιτητές που εφάρμοσαν τις αποφάσεις Φοιτητικών Συλλόγων ενάντια στην ίδρυση ιδιωτικών Πανεπιστημίων, ενάντια στο έγκλημα στα Τέμπη…

**Αποκαλυπτικό 3 - *Στο στόχαστρο η συλλογική δράση!***

Απόσπασμα από το σχέδιο νόμου: *«Αν η πράξη (...) έγινε εντός χώρου τριτοβάθμιας εκπαίδευσης από δύο (2) ή περισσότερα άτομα που έχουν οργανωθεί (...) και έχει ως αποτέλεσμα τη διακοπή ή ματαίωση νόμιμης συλλογικής ακαδημαϊκής ή φοιτητικής δραστηριότητας, τιμωρείται με κάθειρξη έως δέκα (10) ετών».*

Μπαίνει ευθέως στο **στόχαστρο η συλλογική δράση** από «*δύο ή περισσότερα άτομα που έχουν οργανωθεί*» δηλαδή ακόμα και οι αναγνωρισμένοι **Φοιτητικοί Σύλλογοι**!

Αλήθεια τι θεωρείται «ματαίωση μιας νόμιμης συλλογικής ακαδημαϊκής δραστηριότητας»;

Θα απειλούνται με φυλάκιση φοιτητές που κινητοποιούνται ενάντια σε ερευνητικά προγράμματα συνεργασίας των Πανεπιστημίων τους με οπλοβιομηχανίες, το ΝΑΤΟ ή το κράτος δολοφόνο του Ισραήλ επειδή επιδιώκουν την «ματαίωση μιας νόμιμης ακαδημαϊκής δραστηριότητας»;

Δηλαδή θα θεωρείται «νόμιμη» η συνεργασία με εγκληματίες πολέμου και «παράνομη» η διαμαρτυρία των φοιτητών!

**Αποκαλυπτικό 4 - Πανεπιστήμια αποστειρωμένα από την συζήτηση και τον προβληματισμό.**

Απόσπασμα από το σχέδιο νόμου όπου πειθαρχικά παραπτώματα θεωρούνται: «η χρήση των στεγασμένων ή ανοικτών χώρων, (…) χωρίς την άδεια των αρμόδιων οργάνων του (…) για την εξυπηρέτηση σκοπών που δεν συνάδουν με την αποστολή του, (…) η ρύπανση των στεγασμένων ή ανοικτών χώρων του ιδρύματος, συμπεριλαμβανόμενης και της ηχορύπανσης»

Θέλουν να βάλουν εμπόδια σε κάθε προσπάθεια να αναπτυχθεί συζήτηση, προβληματισμός και συλλογική δράση. Τι μας λένε;

- Να **αποφασίζει η διοίκηση αν έχουν δικαίωμα (!) οι φοιτητές να πραγματοποιήσουν μια ΓΣ ή συζήτηση** σε «ανοιχτό» (προαύλιο) ή «κλειστό» χώρο του ιδρύματος!

- Να **λογοκρίνεται ο «σκοπός» των εκδηλώσεων στα πανεπιστήμια.** Για την κυβέρνηση οι εκδηλώσεις επιχειρηματιών και του ΝΑΤΟ «συνάδουν με τους σκοπούς των πανεπιστημίων» ενώ δεν θα συνάδει μια εκδήλωση φοιτητικών συλλόγων!

- Να **τσουβαλιάσουν με τις λέξεις «ρύπανση» ή «ηχορύπανση» την ανάρτηση μιας αφίσας** ακόμα και μια συναυλία που δεν θα εγκρίνεται από την διοίκηση.

**Αποκαλυπτικό 5 - Καταργείται ακόμα και το τεκμήριο της αθωότητας!**

Απόσπασμα από το σχέδιο νόμου:«Ο φοιτητής κατά του οποίου επιβάλλονται, με αιτιολογημένη διάταξη Εισαγγελέα, (…) τίθεται αυτοδίκαια σε καθεστώς προσωρινής αναστολής της φοιτητικής ιδιότητας(…).

«Εάν παρέλθει άπρακτη η προθεσμία των δέκα (10) ημερών, η αρμοδιότητα έκδοσης της διαπιστωτικής πράξης περί προσωρινής αναστολής της φοιτητικής ιδιότητας περιέρχεται στον Υπουργό Παιδείας, Θρησκευμάτων (…)»

Με μια απλή δίωξη προχωρά στην «προσωρινή αναστολή της φοιτητικής ιδιότητας από έναν (1) έως είκοσι τέσσερις (24) μήνες» **αυτοδίκαια**!

Στην ουσία καταργείται **ακόμα και το τεκμήριο της αθωότητας** δηλαδή η νομική αρχή σύμφωνα με την οποία κάθε άτομο που κατηγορείται για οποιοδήποτε έγκλημα θεωρείται αθώο έως ότου αποδειχθεί η ενοχή του! Έτσι στήνεται μια βιομηχανία διώξεων με βάση τις κάθε φορά σκοπιμότητες.

Μάλιστα προβλέπεται δυνατότητα επιβολής αναστολής φοίτησης **απευθείας στον Υπουργό Παιδείας** που θα λειτουργεί και ως... ανώτατος δικαστής. Η κυβέρνηση δεν ορίζει πια μόνο την δικαιοσύνη αλλά και τις ποινές στα πανεπιστήμια!

**Αποκαλυπτικό 6 - Πανεπιστήμια «Big Brother»!**

Απόσπασμα από το σχέδιο νόμου που προβλέπονται: *«μέσα επιτήρησης με τη λήψη ή καταγραφή εικόνας και ήχου σε εσωτερικούς και εξωτερικούς χώρους του Α.Ε.Ι (…) είναι δυνατή η χρήση μη επανδρωμένων αεροσκαφών παρακολούθησης (…) χώρων του Α.Ε.Ι..»*

Μετάφραση:

Φτιάχνουν ένα πανεπιστήμιο «φρούριο» που τα πάντα παρακολουθούνται. Τέτοια μέτρα δεν έχουν να κάνουν με την πρόληψη έκνομων ενεργειών αλλά τυλίγουν σε μια κόλλα χαρτί όσους αγωνίζονται.

Τίθεται επίσης σοβαρό ζήτημα για την προστασία των προσωπικών δεδομένων των φοιτητών, του ακαδημαϊκού προσωπικού και των εργαζομένων. Η επίκληση μάλιστα της οδηγίας της ΕΕ –των υποκλοπών και των σκανδάλων- μας ανησυχεί ακόμα περισσότερο.

Αντί να αξιοποιηθεί η χρηματοδότηση για την κάλυψη των σοβαρών κενών σε καθηγητές και προσωπικό δίνεται για κάμερες και μέσα ελέγχου και παρακολούθησης.

**Προειδοποιούμε**: **Δεν θα περάσει η καταστολή και ο αυταρχισμός!**

Δυναμώνουμε τον αγώνα για ένα **πανεπιστήμιο ανοιχτό, της μάθησης, της επιστήµης και της έρευνας προς όφελος της κοινωνίας**. Της ουσιαστικής ακαδημαϊκής **ελευθερίας**, της συζήτησης και προβληματισμού και **όχι καταστολής και αυταρχισμού**.

*Αθήνα, 14/7/2025*